H **Αντιγόνη Ντρισμπιώτη** (Καρδίτσα, 21 Μαρτίου 1984) είναι Ελληνίδα πρωταθλήτρια του βάδην, η οποία έχει αξιοσημείωτες διακρίσεις σε διεθνές επίπεδο, με σημαντικότερες την ανάδειξή της σε χρυσή πρωταθλήτρια Ευρώπης το 2022 στα 20 χλμ και τα 35 χλμ βάδην και σε χάλκινη παγκόσμια πρωταθλήτρια το 2023 στα 35 χλμ βάδην στο Παγκόσμιο Πρωτάθλημα Στίβου της Βουδαπέστης. Η Ντρισμπιώτη θεωρείται ως η καλύτερη Ελληνίδα βαδίστρια όλων των εποχών.

Κατέκτησε επίσης την πρώτη θέση στα 35 χλμ βάδην στο Ευρωπαϊκό Κύπελλο του Ποντεμπράντι το 2021, την 4η θέση στα 35 χλμ βάδην στο Παγκόσμιο Πρωτάθλημα του Όρεγκον το 2022, την 6η θέση στα 20 χλμ. βάδην στο Παγκόσμιο Κύπελλο του Ομάν το 2022, την 8η θέση στα 20 χλμ βάδην στους Ολυμπιακούς Αγώνες του Τόκιο το 2021 και είχε αντιπροσωπεύσει την Ελλάδα και στους Ολυμπιακούς αγώνες του Ρίο το 2016, όπου τερμάτισε στην 15η θέση. Τον Αύγουστο 2023, η Ντρισμπιώτη τερμάτισε στη 15η θέση στα 20 χλμ. βάδην στο Παγκόσμιο Πρωτάθλημα Στίβου στη Βουδαπέστη.

Έχει επίσης κατακτήσει δύο ασημένια μετάλλια στο ομαδικό του βάδην, κατακτώντας την 2η θέση στο ομαδικό των 20 χλμ του Παγκόσμιου Κυπέλλου βάδην του Ομάν το 2022 και επίσης την 2η θέση στο ομαδικό των 35 χλμ του Ευρωπαϊκού Κυπέλλου βάδην του Ποντεμπράντι το 2021. Τον Μάιο 2023, η Ντρισμπιώτη κατέκτησε το χρυσό μετάλλιο στα 20 χλμ βάδην στο Ευρωπαϊκό Πρωτάθλημα στην Τσεχία, τερματίζοντας 1η με χρόνο 1 ώρα 29΄17΄΄ και πέτυχε την τρίτη καλύτερη επίδοση της καριέρας της.

Βιογραφικά στοιχεία
-------------------

Γεννήθηκε το 1984 στην Καρδίτσα. 

Νωρίς η οικογένειά της μετακόμισε στην Αταλάντη για αναζήτηση ευνοϊκότερων εργασιακών συνθηκών και έζησε εκεί μέχρι τα οκτώ χρόνια της. Επέστρεψε στην Καρδίτσα και τελικά αποφοίτησε από το 5ο Λύκειο της Καρδίτσας το 2002. 

Κατέχει πτυχίο Γυμναστικής Ακαδημίας από τη Σχολή ΤΕΦΑΑ στα Τρίκαλα, το οποίο απέκτησε το 2009. Το 2022 ολοκλήρωσε το μεταπτυχιακό της στην *«Οργάνωση & Διαχείριση Αθλητικών Δραστηριοτήτων για Άτομα με Αναπηρία»*.

Είναι παντρεμένη και ζει μόνιμα στην Καρδίτσα.

Καριέρα
-------

Ξεκίνησε ασχολούμενη σχεδόν από την αρχή με το αγώνισμα του βάδην, κατά προτίμηση από τους δρόμους μεγάλων αποστάσεων. Η πρώτη της επιτυχία ήταν η κατάκτηση της 8ης θέσης στο Πανελλήνιο Πρωτάθλημα Παίδων-Κορασίδων. 

Το 2003 σταμάτησε τον αθλητισμό δημιουργώντας οικογένεια. Επανήλθε στις προπονήσεις το 2011 κατακτώντας τη δεύτερη θέση στο Πανελλήνιο Πρωτάθλημα το 2012. Συμμετείχε στο Παγκόσμιο πρωτάθλημα βάδην το 2013 και κέρδισε το χάλκινο μετάλλιο στους Μεσογειακούς Αγώνες το 2013 στη Μερσίνη της Τουρκίας.

Το διάστημα 2013 - 2022 προπονητής της διετέλεσε με επιτυχία ο Ναπολέων Κεφαλόπουλος, προπονητής βάδην με συνεχή παρουσία σε έξι Ολυμπιακούς Αγώνες. Η Ντρισμπιώτη κατέχει σημαντικές επιδόσεις στο βάδην, το πανελλήνιο ρεκόρ στα 3.000 μέτρα βάδην με επίδοση 12:27:18. αλλά και το πανελλήνιο ρεκόρ στα 35 χλμ βάδην με χρόνο 2:41:58. 

Το Μάιο του 2021, κατέκτησε το χρυσό μετάλλιο στα 35 χλμ βάδην, στο Ευρωπαϊκό Κύπελλο ομάδων που έγινε στο Ποντεμπράντι της Τσεχίας, με χρόνο 2.49.55, βελτιώνοντας και το ατομικό της ρεκόρ (2.50.04). και καταρρίπτοντας ταυτόχρονα και το πανελλήνιο ρεκόρ.

Τον Ιανουάριο του 2022, η Ντρισμπιώτη ήταν η νικήτρια στα 35 χλμ στο Πανελλήνιο Πρωτάθλημα βάδην, που έγινε στα Μέγαρα, με χρόνο 2.47.48, το οποίο αποτέλεσε τότε νέο πανελλήνιο ρεκόρ. Στις 22 Ιουλίου 2022, κατέκτησε την 4η θέση στα 35 χλμ βάδην του Παγκοσμίου Πρωταθλήματος στο Όρεγκον των ΗΠΑ, με χρόνο 2:41.58, καταρρίπτοντας το πανελλήνιο ρεκόρ.

Τον Αύγουστο 2022 στο Ευρωπαϊκό Πρωτάθλημα Στίβου στο Μόναχο, η Ντρισμπιώτη αναδείχθηκε πρωταθλήτρια Ευρώπης στα 35 χλμ βάδην, με χρόνο 2 ώρες και 47 λεπτά. Στα 38 της χρόνια έγινε η πρώτη Ελληνίδα που κατακτά χρυσό μετάλλιο στο αγώνισμα του βάδην σε ευρωπαϊκό πρωτάθλημα. Τέσσερις ημέρες αργότερα, στις 20 Αυγούστου, κατέκτησε και δεύτερο χρυσό στα 20 χλμ βάδην με 1:29:03. Η Ντρισμπιώτη έγινε η πρώτη Ελληνίδα αθλήτρια που κατέκτησε σε Ολυμπιακούς-Παγκόσμιο-Ευρωπαϊκό δύο χρυσά μετάλλια στην ίδια διοργάνωση και μάλιστα μέσα σε σύντομο χρονικό διάστημα.

Αλλαγή προπονητή
----------------

Από τα τέλη του 2022, προπονητής της είναι ο Αυστραλός πρώην πρωταθλητής, Μπρετ Βάλανς. Η αλλαγή επέφερε και μεταβολές στην προπονητική της προετοιμασία και τεχνική.

Στις 25 Δεκεμβρίου 2022 αποφάσισε να μεταβεί στην Αυστραλία, για να συμμετάσχει σε αγώνες προετοιμασίας, μαζί με άλλες αθλήτριες του βάδην. Η προετοιμασία διήρκεσε μέχρι τις 15 Φεβρουαρίου 2023. Στο διάστημα αυτό, κατάφερε να βελτιώσει το ατομικό της ρεκόρ στα 10 χλμ. βάδην (στις 6 Ιανουαρίου 2023), με επίδοση 43:51.98, το οποίο αποτελούσε την δεύτερη καλύτερη επίδοση στην Ελλάδα. Επίσης, στις 12 Φεβρουαρίου 2023, κατέλαβε την δεύτερη θέση σε αγώνα 20 χλμ. βάδην, που διεξήχθη στην Μελβούρνη, καταρρίπτοντας μάλιστα το πανελλήνιο ρεκόρ, με επίδοση 1:28:12 (το προηγούμενο κατείχε η Αθηνά Παπαγιάννη από το 2004, με χρόνο 1:28:58). Με την επίδοση αυτή έπιασε το όριο, που ήταν απαραίτητο για να πάρει το εισιτήριο για τους Ολυμπιακούς Αγώνες του Παρισιού, το 2024.

Στις 18 Φεβρουαρίου 2023, συμμετείχε στο 37ο πανελλήνιο πρωτάθλημα κλειστού στίβου, που διεξήχθη στο ΣΕΦ και κατάφερε να βγει πρώτη στα 3.000 μ. βάδην, επιτυγχάνοντας μάλιστα νέο πανελλήνιο ρεκόρ, το οποίο ταυτόχρονα ήταν και η καλύτερη επίδοση στον κόσμο για το 2023, με χρόνο 12:18.26.

Στις 21 Μαΐου 2023, η Αντιγόνη Ντρισμπιώτη κατέκτησε το χρυσό μετάλλιο στα 20 χλμ του Ευρωπαϊκού Πρωταθλήματος Ομάδων Βάδην, που διεξήχθη στο Ποντεμπράντι της Τσεχίας, τερματίζοντας πρώτη, με χρόνο 1:29.17, το οποίο αποτελεί την τρίτη καλύτερη επίδοση της καριέρας της. Σε επίπεδο ομάδων, η Ελλάδα κατέλαβε την πέμπτη θέση, ανάμεσα σε εννέα χώρες.

Συμμετοχές και διακρίσεις
-------------------------

Εκπροσωπώντας 
 την Ελλάδα Ελλάδα| Έτος | Διοργάνωση | Τόπος | Θέση | Αγώνισμα | Επίδοση |
| --- | --- | --- | --- | --- | --- |
| 2013 | Παγκόσμιο Πρωτάθλημα | Μόσχα, Ρωσία | 31η | 20 χλμ. βάδην | 1:33:42 ΠΚ |
| Μεσογειακοί Αγώνες | Μερσίνη, Τουρκία | 3η | 20 χλμ. βάδην | 1:41:53 |
| 2014 | Ευρωπαϊκό Πρωτάθλημα | Ζυρίχη, Ελβετία | 24η | 20 χλμ. βάδην | 1:35:54 |
| 2016 | Θερινοί Ολυμπιακοί Αγώνες | Ρίο, Βραζιλία | **15η** | 20 χλμ. βάδην | 1:32:32 |
| 2017 | Παγκόσμιο Πρωτάθλημα | Λονδίνο, Ηνωμένο Βασίλειο | 24η | 20 χλμ. βάδην | 1:32:03 |
| 2018 | Ευρωπαϊκό Πρωτάθλημα | Βερολίνο, Γερμανία | 13η | 20 χλμ. βάδην | 1.32:16 ΚΠ |
| 2019 | Παγκόσμιο Πρωτάθλημα | Ντόχα, Κατάρ | 22η | 20 χλμ. βάδην | 1:38:56 |
| 2021 | Θερινοί Ολυμπιακοί Αγώνες | Τόκιο, Ιαπωνία | **8η** | 20 χλμ. βάδην | 1:31:24 |
| 2022 | Παγκόσμιο Πρωτάθλημα Στίβου | Γιουτζίν, ΗΠΑ | **4η** | 35 χλμ. βάδην | 2:41:58 |
| Ευρωπαϊκό Πρωτάθλημα Στίβου | Μόναχο, Γερμανία | **1η** | 35 χλμ βάδην | 2:47:00 |
| Ευρωπαϊκό Πρωτάθλημα Στίβου | Μόναχο, Γερμανία | **1η** | 20 χλμ βάδην | 1:29:03 |
| 2023 | Ευρωπαϊκό Πρωτάθλημα Ομάδων Βάδην | Ποντεμπράντι, Τσεχία | **1η** | 20 χλμ. βάδην | 1:29:17 |
| Παγκόσμιο Πρωτάθλημα Στίβου | Βουδαπέστη, Ουγγαρία | **3η** | 35 χλμ βάδην | 2:43:22 |

Αναγνώριση
----------

Στις 17 Φεβρουαρίου του 2023, η Ντρισμπιώτη βραβεύτηκε από τον ΣΕΓΑΣ και από τον Γενικό Γραμματέα Αθλητισμού Γιώργο Μαυρωτά, ως κορυφαία αθλήτρια για το έτος 2022, μαζί με τον πρωταθλητή του μήκους, Μίλτο Τεντόγλου.

Παραπομπές
----------

1. ↑  «Antigoni DRISBIOTI». Αρχειοθετήθηκε από το πρωτότυπο στις 15 Δεκεμβρίου 2017. Ανακτήθηκε στις 10 Μαρτίου 2021.
2. ↑  «Πρωταθλήτρια Ευρώπης στα 35 χλμ βάδην η Ντρισμπιώτη». *ProtoThema*. 16 Μαΐου 2021. Ανακτήθηκε στις 22 Αυγούστου 2022.
3. ↑  «Αντιγόνη Ντρισμπιώτη: «Έτρεξα για όσους ήταν δίπλα μου και με πίστεψαν» - Η ΚΑΘΗΜΕΡΙΝΗ». *kathimerini.gr*. 20 Αυγούστου 2022. Ανακτήθηκε στις 22 Αυγούστου 2022.
4. ↑  Κουβέλη, Μαρία (24 Αυγούστου 2023). «Σπουδαία Αντιγόνη Ντρισμπιώτη, κατέκτησε το χάλκινο μετάλλιο στα 35 χλμ βάδην του παγκοσμίου πρωταθλήματος». *SPORT24*. Ανακτήθηκε στις 24 Αυγούστου 2023.
5. ↑  «Η Αντιγόνη Ντρισμπιώτη υποψήφια κορυφαία αθλήτρια για το 2022». *ΣΕΓΑΣ - Το Επίσημο Site της Ελληνικής Ομοσπονδίας Στίβου*. 16 Σεπτεμβρίου 2022. Ανακτήθηκε στις 5 Νοεμβρίου 2022.
6. ↑  «Πρωταθλήτρια Ευρώπης η Αντιγόνη Ντρισμπιώτη στα 35 χλμ βάδην». *euronews*. 16 Αυγούστου 2022. Ανακτήθηκε στις 5 Νοεμβρίου 2022.
7. ↑  Book, The (16 Αυγούστου 2022). «Η χρυσή πρωταθλήτρια Ευρώπης στο βάδην για τη σκληρή προπόνησή της μετά τη δουλειά στην οικογενειακή ταβέρνα - ΤΑ ΝΕΑ». *ΤΑ ΝΕΑ*. Ανακτήθηκε στις 5 Νοεμβρίου 2022.
8. ↑  «Ολυμπιακοί Αγώνες: 8η η Αντιγόνη Ντρισμπιώτη στα 20 χλμ. βάδην». *iefimerida.gr*. 6 Αυγούστου 2021. Ανακτήθηκε στις 22 Αυγούστου 2022.
9. ↑  «20 Kilometres Race Walk Result | The XXXII Olympic Games (Athletics)». *www.worldathletics.org* (στα Αγγλικά). Ανακτήθηκε στις 4 Νοεμβρίου 2021.
10. ↑  Λελεκίδης, Τόλης (6 Αυγούστου 2021). «Ολυμπιακοί Αγώνες 2020- Στίβος: Μεγάλη εμφάνιση και 8η θέση από την Αντιγόνη Ντρισμπιώτη». *sportime.gr*. Ανακτήθηκε στις 6 Αυγούστου 2021.
11. ↑  «Εξαιρετική η Ντρισμπιώτη στα 20 χλμ βάδην -Στην 15η θέση». *iefimerida.gr*. 19 Αυγούστου 2016. Ανακτήθηκε στις 5 Νοεμβρίου 2022.
12. ↑  Τασουλας, Βαιος (20 Αυγούστου 2023). «Παγκόσμιο πρωτάθλημα στίβου: Η Αντιγόνη Ντρισμπιώτη τερμάτισε στη 15η θέση στα 20 χιλιόμετρα βάδην». *NewsIT*. Ανακτήθηκε στις 21 Αυγούστου 2023.
13. ↑
14. ↑
15. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 29 Ιουλίου 2021. Ανακτήθηκε στις 10 Μαρτίου 2021.
16. ↑  Grigoriadou, Elisavet (4 Μαρτίου 2022). «ΜΟΥΣΚΑΤ 2022 – Ντρισμπιώτη: «Είναι μοναδικές οι στιγμές που ζούμε»». *SPORTSFEED*. Ανακτήθηκε στις 30 Απριλίου 2022.
17. ↑
18. ↑  «Το χρυσό μετάλλιο κατέκτησε η εκπληκτική Αντιγόνη Ντρισμπιώτη στο Ευρωπαϊκό Πρωτάθλημα [βίντεο]». *iefimerida.gr*. 21 Μαΐου 2023. Ανακτήθηκε στις 21 Μαΐου 2023.
19. 1 2 3  «Αντιγόνη Ντρισμπιώτη: «Τώρα το επίθετό μου το ξέρει όλος ο κόσμος»». Ανακτήθηκε στις 30 Σεπτεμβρίου 2022.
20. 1 2  «Ντρισμπιώτη στο Gwomen: «Στα δάκρυα του τερματισμού κρύβονται οι δυσκολίες, η προσπάθεια, η αμφισβήτηση»». Ανακτήθηκε στις 30 Σεπτεμβρίου 2022.
21. ↑
22. ↑
23. ↑
24. ↑  «Χρυσό μετάλλιο η Ντρισμπιώτη στο Ευρωπαϊκό Κύπελλο Βάδην - νέα - Το Βήμα Online». *Ειδήσεις - νέα - Το Βήμα Online*. 16 Μαΐου 2021. Ανακτήθηκε στις 23 Ιουνίου 2021.
25. ↑  «Xρυσό μετάλλιο η Αντιγόνη Ντρισμπιώτη». *eleftheria.gr*. Ανακτήθηκε στις 23 Ιουνίου 2021.
26. ↑  Newsroom, Sport-Fm (24 Ιανουαρίου 2022). «Μεγάλες επιδόσεις από Ντρισμπιώτη, Φιλντισάκου». *sport-fm.gr*. Ανακτήθηκε στις 24 Ιανουαρίου 2022.
27. ↑  Μπράτσος, Κώστας (22 Ιουλίου 2022). «Παγκόσμιο στίβου: Απίστευτη Ντρισμπιώτη, 4η θέση με πανελλήνιο ρεκόρ στα 35χλμ. βάδην». *SPORT24*. Ανακτήθηκε στις 22 Αυγούστου 2022.
28. ↑
29. ↑  «Ντρισμπιώτη. Εξαιρετικό ντεμπούτο με ατομικό ρεκόρ στα 10.000 μέτρα βάδην». Αρχειοθετήθηκε από το πρωτότυπο στις 24 Ιανουαρίου 2023. Ανακτήθηκε στις 14 Φεβρουαρίου 2023.
30. ↑  «Ντρισμπιώτη: Μεγάλο πανελλήνιο ρεκόρ και όριο για τους Ολυμπιακούς». Αρχειοθετήθηκε από το πρωτότυπο στις 12 Φεβρουαρίου 2023. Ανακτήθηκε στις 14 Φεβρουαρίου 2023.
31. ↑  «Η Ντρισμπιώτη έκανε νέο Πανελλήνιο ρεκόρ και κορυφαία επίδοση στον κόσμο στα 3.000μ. βάδην». Αρχειοθετήθηκε από το πρωτότυπο στις 18 Φεβρουαρίου 2023. Ανακτήθηκε στις 18 Φεβρουαρίου 2023.
32. ↑  «Το χρυσό μετάλλιο κατέκτησε η εκπληκτική Αντιγόνη Ντρισμπιώτη στο Ευρωπαϊκό Πρωτάθλημα [βίντεο]». *iefimerida.gr*. 21 Μαΐου 2023. Αρχειοθετήθηκε από το πρωτότυπο στις 21 Μαΐου 2023. Ανακτήθηκε στις 21 Μαΐου 2023.
33. ↑  «Βραβεύτηκε ως η κορυφαία αθλήτρια η Αντιγόνη Ντρισμπιώτη». Αρχειοθετήθηκε από το πρωτότυπο στις 18 Φεβρουαρίου 2023. Ανακτήθηκε στις 18 Φεβρουαρίου 2023.

Εξωτερικοί σύνδεσμοι
--------------------

* Αντιγόνη Ντρισμπιώτη στην World Athletics